臨湘縣崇惠廟詞
作者：王炎
朝代：宋

paragraphs: 仙伯兮逍遥，共騎鶴兮雲霄。
西弱水兮東瀛洲，超然變化兮不可以留。
農之田兮瘠田，仙弭節兮憫此民而勿去。
白雲橫兮翠微，石室幽幽兮宜而燕娛。
一竇之泉兮不溢不枯，仙顧而樂兮黄鵠翩其來歸。
有龍蟄兮於寒泉，潜而飛兮遥天。
仙吹簫兮擊鼓，老農酌醑兮互起舞。
仙馭飛龍兮四郊甘雨，旱不爲災兮年穀屢豐，我民敬恭兮蒙仙之澤無窮。